**Ismeretlen úton autózik? Csak kövesse a fényszórót! Az új technológia előre kikövetkezteti az útjelzésekből, mi várható**

* A vadonatúj Ford Focusban mutatkozik be elsőként az a világítási technológia, ami az útjelzések és a felezővonalak leolvasásával az út nyomvonalához igazítja a fényszóró csóváját, sőt azt is kikövetkezteti, mi jön a kanyar után
* A rendszer jobban megvilágítja a kereszteződésekben és körforgalmakban felbukkanó kerékpárosokat és gyalogosokat, és hamarabb reagál, mint ahogy a vezető elfordítaná a kormányt, így biztonságosabbá teszi az éjszakai autózást
* A rendszer kiküszöböli azt a hiányosságot is, hogy a GPS időnként nem követi pontosan az út nyomvonalának esetleges változásait. Az útjelzéseket felismerve a vadonatúj Ford Focus megvilágítja a kanyarokat – még mielőtt az autósnak el kellene kezdenie kanyarodni

**2018. október 26.** – Sokan nem szeretnek éjszaka vezetni. A Ford által bemutatott új világítástechnológia azonban éppen arra készült, hogy sötétedés után még ők is jól érezzék magukat a volán mögött, és nagyobb biztonságban autózhassanak.

A [vadonatúj Ford Focus](https://media.ford.com/content/fordmedia/feu/en/news/2018/04/10/ford-unveils-all-new-focus--most-innovative--dynamic-and-excitin.html)ban bemutatott megoldás révén a Ford az első autógyártóként kínál olyan technológiát, ami az útjelzések és a felezővonalak alapján irányítja a fényszórók sugarát, jobban megvilágítva az autó előtti útszakaszt. Egy körforgalomhoz érve a fénycsóva szétterül, így a vezető könnyebben megláthatja a járdaszegélynél feltűnő kerékpárosokat és gyalogosokat.

Az ehhez hasonló megoldások eddig a GPS-térképek alapján működtek, amelyek nem mindig ‘tudják’, hogy egy út nyomvonala időközben megváltozott – az új rendszer viszont mindig a valós idejű állapotot veszi figyelembe. A kamerával és fejlett világítástechnikai megoldásokkal működő új Adaptív Fényszórórendszer folyamatosan figyeli a felfestett sávokat, hogy még a kormánykerék elfordítása előtt megvilágíthassa a kanyarokat.

“Éjszaka mindig nehezebb dolog autót vezetni, mint nappal. Legújabb világítástechnikánkat azért fejlesztettük ki, mert szeretnénk ezt megkönnyíteni,” mondta el Michael Koherr, a Ford Európa világítástechnikai kutatómérnöke. “Európában [minden évben megváltozik az utak 15 százalékának nyomvonala](http://download.tomtom.com/open/banners/Brochure-TomTom-Automotive-1.pdf). Így bármilyen hasznos is a GPS-navigáció, a legfrissebb információ mégiscsak az útjelzések leolvasásából nyerhető.”

A Ford Focus előre tekintő kamerája már eddig is kiszolgálta az olyan technológiák működését, amelyek segítettek az autót a sáv közepén tartani, kényelmes és biztonságos követési távot tartani, vagy figyelmeztetni a vezetőt, ha a forgalommal szemben próbál felkanyarodni az autópályára. A szélvédő belső oldalán, a visszapillantó tükör alá felszerelt kamera az autó előtt akár 65 méterrel is képes észlelni az útjelzéseket és a sávfelfestéseket, így a rendszer dinamikus kanyarfelismerő funkciója már jóval a kormánymozdulat előtt aktiválódik.

A Ford felmérése szerint [az autósok 81 százaléka nem szeret éjszaka vezetni.](https://media.ford.com/content/fordmedia/feu/en/news/2017/03/16/scared-of-the-dark--youre-not-alone--fear-handed-down-from-our-c.html)\* Egy másik közvélemény-kutatás azt vizsgálta, hogy a német autósok [mitől tartanak éjszaka az utakon](https://de.statista.com/statistik/daten/studie/160048/umfrage/gefahren-fuer-autofahrer-bei-dunkelheit/); a megkérdezettek 53 százaléka attól fél, hogy “nem vesz észre egy gyalogost vagy egy kerékpárost”, 43 százalék attól, hogy “későn észlel egy útakadályt”, 23 százalékuk pedig attól, hogy “nem látja, merre kanyarodik az út”.

A szakértők szerint [éjszaka háromszorosára nő a halálos kimenetelű baleset veszélye](https://www.nsc.org/road-safety/safety-topics/night-driving). 2006 és 2015 között az Európai Unióban jelentősen növekedett a kerékpárosokat érő balesetek száma (a többi közlekedőhöz képest), és a gázolások negyede az útkereszteződésekben történt. Ugyanakkor a [körforgalmak száma is nőtt](https://beyondthemaps.wordpress.com/2017/08/26/roundabouts-in-europe-2017-edition/), hiszen egyedül 2016 és 2017 között 16 százalékkal több körforgalom létesült az EU 19 országában.

Az Adaptív Fényszórórendszer további funkciója a [Vakításmentes Távfény](https://www.youtube.com/watch?v=ciZUTEQ_s3A), ami megakadályozza a szembejövők véletlen elvakítását, miközben segít, hogy az autós minél nagyobb útszakaszt lásson át éjszaka. A különleges fejlesztésű fényszóró egyszerűen blokkolja a fényt, ami elvakíthatná a többi közlekedőt. Több tanulmány is kimutatta, hogy az automata távfényt tízszer nagyobb gyakorisággal használják az autósok, mintha manuálisan kellene kapcsolgatniuk a tompított fény és a reflektor között.

Számos világítástechnikai kutatásuk közt Koherr és csapata egy olyan spotfény-megoldáson is dolgozik, ami infrakamera segítségével már 120 méteres távolságban felfedezi az embereket, a kerékpárosokat vagy a nagyobb méretű állatokat.

# # #

\* A kutatást a Ford megbízásából az Opinion Matters készítette 5030 német, francia, olasz, spanyol és brit autós bevonásával.

***A Ford Motor Company***

*A Ford Motor Company globális vállalat, amelynek központja a Michigan állambeli Dearborn. A vállalat tevékenységi köre a Ford személyautók, haszongépjárművek, városi terepjárók (SUV) és elektromos hajtású autók, valamint a Lincoln luxusautók gyártása, értékesítése, finanszírozása és a velük kapcsolatos szolgáltatások biztosítása. Ugyanakkor a Ford lendületesen dolgozik az új lehetőségek kiaknázásán az elektromos autók, az önvezető járművek és a mobilitás területén. A vállalat a Ford Motor Credit Company révén pénzügyi szolgáltatásokat is nyújt. A Ford mintegy 201.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 54.000 alkalmazottat, az összevont, illetve nem összevont közös vállalkozásokkal együtt pedig mintegy 69.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 24 gyártóüzem (16 saját tulajdonú vagy összevont közös vállalat és 8 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |  |
|  | **Ford Közép- és Kelet-**  **Európai Értékesítő Kft.**  1138 Budapest Népfürdő u. 22. |  |
|  | Tel: +36 1 2454 205 |  |
|  | email: [ogyorke@ford.com](mailto:ogyorke@ford.com) |  |